Direktiva Sveta

z dne 22. marca 1971

o spremembi Direktive z dne 9. aprila 1968 o trženju materiala za vegetativno razmnoževanje trte

(71/140/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju predloga Komisije,

ob upoštevanju mnenja Evropskega parlamenta,

po posvetovanju z Ekonomsko-socialnim odborom,

ker je treba spremeniti nekatere določbe Direktive Sveta z dne 9. aprila 1968 [1] o trženju materiala za vegetativno razmnoževanje trte;

ker Uredba Sveta (EGS) št. 1388/70 [2] z dne 13. julija 1970 o splošnih pravilih za razvrščanje sort trte določa ukrepe glede pridelave sort trte v nekaterih regijah;

ker se zato lahko v posamezni državi članici brez omejitev trži le razmnoževalni material tistih sort, katerih pridelava je dovoljena v tej državi članici;

ker tako ni več treba sestavljati sortne liste z vsemi sortami, katerih razmnoževalni material se lahko prosto trži znotraj Skupnosti;

ker mora vsaka država članica vseeno pripraviti katalog sort, sprejetih za potrjevanje in za preverjanje kot standardni material na njenem ozemlju;

ker se morajo za pripravo katalogov uporabljati enotna pravila, tako da bodo potrjene sorte razločljive, nespremenljive in dovolj izenačene;

ker je treba za izvedbo preizkušanj za potrditev sorte predpisati številne kriterije in minimalne zahteve;

ker je treba zagotoviti, da se ta preizkušanja izvedejo po možnosti hkrati s testi za presojo primernosti za pridelavo za razvrščanje;

ker je treba predvideti, da je posamezna država članica lahko izvzeta iz obveznosti uporabe te direktive, če se na ozemlju te države razmnoževalni material trte običajno ne sadi ali trži;

ker je treba omogočiti osnovne tehnične spremembe prilog po hitrem postopku;

ker je treba spremeniti eno od tehničnih določb Priloge I zadevne direktive,

SPREJEL NASLEDNJO DIREKTIVO:

Člen 1

Direktiva Sveta z dne 9. aprila 1968 o trženju materiala za vegetativno razmnoževanje trte se spremeni.

Člen 2

"2. Države članice lahko kot prehodni ukrep po uveljavitvi zakonov in drugih predpisov, potrebnih za uskladitev s to direktivo, predpišejo, da je razmnoževalni material, ki je bil uporabljen za postavitev matičnih nasadov ali trsnic, enakovreden razmnoževalnemu materialu, potrjenemu ali preverjenemu v skladu z določbami te direktive, če je, preden je bil uporabljen v ta namen, dajal enaka zagotovila kakor razmnoževalni material, ki je potrjen ali preverjen v skladu z določbami te direktive."

Člen 3

"Vsaka država članica sestavi katalog sort trte, ki so na njenem ozemlju uradno sprejete v potrjevanje ali preverjanje kot standardni material. Katalog si lahko ogleda kdor koli. V njem morajo biti navedene osnovne morfološke in fiziološke lastnosti, po katerih se sorte razlikujejo med seboj. Za sorte, ki so bile na dan 31. decembra 1971 že sprejete, se navede opis iz uradnih ampelografskih objav."

Člen 4

"Člen 5a

Države članice zagotovijo, da se sorta, ki ni razločljiva, nespremenljiva in dovolj izenačena, ne sprejme.

Člen 5b

1. Sorta se pojmuje kot razločljiva, če se ob vlogi za sprejem po eni ali več morfoloških ali fizioloških lastnostih izrazito razločuje od katere koli druge sorte, ki je bila v določeni državi članici sprejeta ali je bila zanjo vložena vloga za sprejem.

2. Sorta velja za nespremenljivo, če po več zaporednih množitvah ostane skladna z opisom svojih osnovnih lastnosti.

3. Sorta velja za dovolj izenačeno, če so si rastline, ki jo sestavljajo, ne glede na maloštevilna odstopanja, podobne po vseh svojih lastnostih, ki se upoštevajo v ta namen.

Člen 5c

Države članice zagotovijo, da za sorte, ki prihajajo iz drugih držav članic, veljajo iste zahteve, kakor veljajo za domače sorte, predvsem glede postopka sprejetja.

Člen 5d

1. Države članice predvidijo, da sprejem sort temelji na rezultatih uradnih preizkušanj, predvsem pridelovalnih poskusov, ki zajemajo dovolj veliko število lastnosti za opis sorte. Metode, ki se uporabljajo pri določevanju lastnosti, morajo biti natančne in zanesljive.

2. V skladu s postopkom iz člena 17 se ob upoštevanju trenutnih znanstvenih in tehnoloških spoznanj določijo:

(a) lastnosti, ki jih je treba kot minimum zajeti s preizkušanjem,

(b) minimalne zahteve za izvedbo preizkušanj.

3. Če je znano, da se razmnoževalni material določene sorte v drugi državi trži pod drugim imenom, je treba v katalogu navesti tudi to ime.

Člen 5e

1. Sprejete sorte se uradno preverjajo v rednih časovnih presledkih. Če kateri koli pogoj za sprejem za potrjevanje ali preverjanje ni več izpolnjen, se sprejem prekliče in sorta črta iz kataloga.

2. Katalog sort in vse morebitne spremembe se pošljejo drugim državam članicam in Komisiji."

Člen 5

Člen 6 se razveljavi.

Člen 6

"2. Če Komisija na podlagi člena 3(4)(b) ni sprejela in uveljavila nobenega ukrepa, lahko države članice predpišejo, da se po določenem datumu razmnoževalni material nekaterih sort trte ne sme dati na trg, če ni uradno potrjen kot "bazni material" ali "certificirani material"."

Člen 7

"Člen 12a

Države članice zagotovijo, da za razmnoževalni material sort trte, ki so bile na podlagi Uredbe (EGS) št. 1388/70 odobrene za pridelavo na njihovem ozemlju ali na delu njihovega ozemlja, na njihovem ozemlju ne velja nobena omejitev trženja, nanašajoča se na sorto."

Člen 8

"Člen 17a

Svet na podlagi predloga Komisije in glede na trenutno znanstveno in tehnično znanje sprejme potrebne spremembe prilog."

Člen 9

"Člen 18a

Na podlagi vloge države članice, ki se obravnava v skladu z določbami člena 17, se lahko ta država v celoti ali delno oprosti obveznosti uporabe te direktive, če se razmnoževalni material trte na njenem ozemlju navadno ne prideluje ali trži.

Člen 18b

Ta direktiva ne posega v Uredbo Sveta (EGS) št. 234/68 [3] z dne 27. februarja 1968 o vzpostavitvi skupne ureditve trga z živim drevjem in drugimi rastlinami, čebulicami, korenikami in podobnim, rezanim cvetjem in okrasnim listjem."

Člen 10

"5. Iz nasada, namenjenega za pridelavo baznega materiala, je treba izločiti škodljive virusne bolezni, predvsem virusno kržljavost vinske trte (grapevine fanleaf) in virusno zvijanje listja vinske trte (grapevine leaf roll). V nasadu, namenjenem za pridelavo razmnoževalnega materiala drugih kategorij, ne sme biti nobene rastline, ki bi kazala znake kakršne koli škodljive virusne bolezni."

Člen 11

Države članice sprejmejo zakone in druge predpise, potrebne za uskladitev s to direktivo, najpozneje do 1. julija 1972. O tem takoj obvestijo Komisijo.

Člen 12

Ta direktiva je naslovljena na države članice.

V Bruslju, 22. marca 1971

Za Komisijo

Predsednik

M. Cointat

[1] UL L 93, 17.4.1968, str. 15.

[2] UL L 155, 16.7.1970, str. 5.

[3] UL L 55, 2.3.1968, str. 1.

--------------------------------------------------